ผ่อนผันตรวจสอบผู้ฝากเงิน
ธปท.เลื่อนใช้เครื่องอ่านบัตรประชาชนเป็นวันที่ 3 ก.ค. แต่ยังกำชับแบงก์ให้ตรวจสอบตัวตนเข้มงวด ป้องกันฟอกเงิน
6 ม.ค. 2560

ธปท.เลื่อนใช้เครื่องอ่านบัตรประชาชนเป็นวันที่ 3 ก.ค. แต่ยังกำชับแบงก์ให้ตรวจสอบตัวตนเข้มงวด ป้องกันฟอกเงิน
ธนาคารแห่งประเทศไทย ได้ออกหนังสือเวียนเมื่อวันที่ 27 ธ.ค. 2559 ผ่อนผันการบังคับใช้เครื่องอ่านบัตรประจำตัวประชาชนแบบอเนกประสงค์ (Smart Card Reader : SCR) ในการพิสูจน์ตัวตนลูกค้า สำหรับการเปิดบัญชีเพื่อรับฝากเงินหรือการรับเงินจากประชาชนออกไปเป็นวันที่ 3 ก.ค. 2560 จากเดิมที่กำหนดให้ธนาคารพาณิชย์ดำเนินการให้แล้วเสร็จภายในสิ้นปี 2559 เนื่องจากสมาคมธนาคารไทยและธนาคารต่างประเทศส่งหนังสือขอผ่อนผัน เพราะยังไม่พร้อมที่จะนำเครื่อง SCR มาให้บริการ
อย่างไรก็ตาม ธปท.ได้ขอให้ธนาคารพาณิชย์มีการพิสูจน์ตัวตนของลูกค้าอย่างเข้มงวดในการเปิดบัญชี เพื่อรับฝากเงินหรือการรับเงินจากประชาชน ทั้งแบบพบเห็นลูกค้าต่อหน้า หรือผ่านช่องทางอิเล็กทรอนิกส์ โดยเครื่องอิเล็กทรอนิกส์ของสถาบันการเงิน
นอกจากนี้ หนังสือเวียนยังอนุญาตให้ธนาคารพาณิชย์ใช้การตรวจสอบข้อมูลและเอกสารแสดงตนของผู้แทนนิติบุคคลและลูกค้าธนบดีธนกิจ โดยการขอเอกสารจำเป็นอย่างอื่นเพิ่มและการใช้พนักงานที่ทำหน้าที่ดูแลความสัมพันธ์กับลูกค้าแต่ละกลุ่มเป็นการเฉพาะ (เจ้าหน้าที่ RM) แทนการใช้ SCR แต่มีเงื่อนไขว่าเจ้าหน้าที่ RM ต้องรู้จักผู้แทนนิติบุคคลและลูกค้าธนบดีธนกิจเป็นอย่างดี และได้รับมอบหมายจากธนาคารพาณิชย์ในการดูแลลูกค้าเป็นการเฉพาะ หากมีการขอเปิดบัญชีนอกสถานที่ธนาคารต้องปฏิบัติตามหลักเกณฑ์
ก่อนหน้านี้ ธปท.มีหนังสือลงวันที่ 3 ส.ค. 2559 ระบุให้สถาบันการเงิน ประกอบด้วย 1.ธนาคารพาณิชย์จดทะเบียนในประเทศ 2.ธนาคารพาณิชย์ที่จดทะเบียนในต่างประเทศ 3.บริษัทเครดิตฟองซิเอร์ 4.บริษัทเงินทุน ต้องตรวจสอบข้อมูลและเอกสารแสดงตนของลูกค้าผ่านเครื่อง SCR โดยให้สถาบันการเงินพิจารณาใช้ระบบการตรวจสอบสถานะของข้อมูลและบัตรประจำตัวประชาชนของลูกค้าที่เป็นปัจจุบัน รวมทั้งการตรวจสอบลายนิ้วมือของลูกค้าประกอบการพิจารณาเพื่อให้มีความรัดกุมยิ่งขึ้น
ทั้งนี้ เงื่อนไขเหล่านี้เป็นส่วนประกอบสำคัญของการป้องกันและปราบปรามการฟอกเงิน และการสนับสนุนทางการเงินให้กับผู้ก่อการร้าย (ML/FT) และให้สอดคล้องกับระบบการเงินอิเล็กทรอนิกส์ที่เข้ามามีบทบาทเพิ่มขึ้นในการให้บริการทางการเงิน